ไทย สนับสนุนการประสานงานข้ามเสา การปฏิสัมพันธ์กับภาคีภายนอก
นายวิชาวัฒน์ อิศรภักดี ผู้ช่วยรัฐมนตรีประจำกระทรวงการต่างประเทศ เปิดเผยว่า จากการประชุมรัฐมนตรีต่างประเทศอาเซียน กับคณะกรรมาธิการระหว่างรัฐบาลอาเซียนว่าด้วยสิทธิมนุษยชน (AICHR) ผ่านระบบการประชุมทางไกล ซึ่งเป็นส่วนหนึ่งของการประชุมรัฐมนตรีต่างประเทศอาเซียน ครั้งที่ 54 และการประชุมอื่นๆ ที่เกี่ยวข้อง ที่ประชุมฯ รับทราบผลการปฏิบัติงานของ AICHR ในช่วงหนึ่งปีที่ผ่านมา โดยเฉพาะการมีปฏิสัมพันธ์กับภาคประชาสังคมและหุ้นส่วนภายนอก รวมทั้งกลุ่มผู้มีส่วนได้ส่วนเสียต่างๆ ในส่วนของไทย สนับสนุนการประสานงานข้ามสาขาและข้ามเสาของ AICHR เพื่อให้การทำงานในประเด็นเรื่องสิทธิมนุษยชนเป็นไปอย่างรอบด้านและมีประสิทธิภาพ โดยเฉพาะความร่วมมือระหว่าง AICHR กับคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก ในประเด็นการคุ้มครองสิทธิของเด็กและสตรีและการยุติความรุนแรงต่อสตรี รวมถึง การเชื่อมโยงให้ภาคเอกชนตระหนักถึงความสำคัญของการเคารพสิทธิมนุษยชน โดยเฉพาะในบริบทของการแพร่ระบาดของโควิด-19 พร้อมเน้นย้ำให้มีการทบทวน TOR ของ AICHR เพื่อสร้างความชัดเจนเกี่ยวกับขอบเขตการดำเนินการของ AICHR ให้เหมาะสมกับสถานการณ์ในปัจจุบัน